ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1997/98

υποβολή: Mark Watts (PSE) προς την Επιτροπή

(30 Ιουνίου 1998)

Θέμα: Κατάλογος των επιβατών

Μετά το πρόσφατο τραγικό σιδηροδρομικό δυστύχημα του τρένου ICE, και των αμφιβολιών που αυτό θέτει σχετικά με την ασφάλεια της σύγχρονης τεχνολογίας στον τομέα των σιδηροδρόμων, θα αναθεωρήσει η Επιτροπή την απόφασή της να μην απαιτείται κατάλογος των επιβατών στο Τούνελ της Μάγχης; Η εν λόγω απόφαση είχε ληφθεί με την αιτιολογία ότι η σύγχρονη τεχνολογία θα προλάμβανε την πιθανότητα οποιουδήποτε σιδηροδρομικού δυστυχήματος: τούτο όμως αμφισβητείται τώρα σοβαρά.

Απάντηση του κ. Kinnock εξ ονόματος της Επιτροπής

(3 Αυγούστου 1998)

Είναι πρώιμη κάθε απόπειρα εξαγωγής συμπερασμάτων σχετικά με το τραγικό σιδηροδρομικό δυστύχημα στο Eschede της Γερμανίας, πριν ολοκληρωθούν οι ανακρίσεις που διεξάγονται για το ατύχημα.
ΓΡΑΠΤΗ ΕΡΩΤΗΣΗ E-1112/98

υποβολή: Hiltrud Breyer (V) προς την Επιτροπή

(8 Απριλίου 1998)

Θέμα: Απαγόρευση εισαγωγών βοείου κρέατος εκ μέρους της ΕΕ

1. Τα επιχειρήματα της ΕΕ για την απαγόρευση εισαγωγής βοείου κρέατος με ορμόνες βασίζονται μόνον στην απόδειξη ότι υπάρχουν ορμονικά κατάλοιπα βλαβερά για την υγεία; Εάν προβάλλονται και άλλα επιχειρήματα, για ποια πρόκειται συγκεκριμένα;

2. Ποιοι ειδικευμένοι και αναγνωρισμένοι επιστήμονες ασχολούνται με ποιους ακριβώς τομείς για την υποστήριξη της σχετικής επιχειρηματολογίας της ΕΕ;

3. Τα υγειονομικά και φυτοϋγειονομικά μέτρα που λαμβάνονται αφορούν σχεδόν αποκλειστικά την πρόληψη των κινδύνων κατά της υγείας. Επιβάλλει η Επιτροπή και άλλες επιπλέον απαιτήσεις; Εάν ναι, για ποιες απαιτήσεις πρόκειται;

Απάντηση του κ. Fischler εξ ονόματος της Επιτροπής

(11 Ιουνίου 1998)

1. Η απαγόρευση της χρήσης ορισμένων ορμονών με οιστρογόνο, ανδρογόνο, και κυησηγόνο αποτέλεσμα κατά την εκτροφή ζώων στην Κοινότητα, καθώς και η απαγόρευση εισαγωγής κρεάτων τα οποία προέρχονται από βοοειδή στα οποία έχουν χορηγηθεί οι εν λόγω ορμόνες ανάπτυξης οφείλονται στον δυνητικό κίνδυνο για τον καταναλωτή από τα κατάλοιπα των εν λόγω ορμονών στα κρέατα. Κατά την εποχή της υιοθέτησης των εν λόγω μέτρων, το Κοινοβούλιο είχε θεωρήσει ότι τα επιστημονικά δεδομένα σχετικά με τις εν λόγω ουσίες ήσαν κάθε άλλο παρά πλήρη και ότι, συνεπώς, υπήρχαν σημαντικές αμφιβολίες σχετικά με το κατά πόσο είναι επιθυμητή η χρήση τους καθώς και αναφορικά με τις συνέπειές τους για την ανθρώπινη υγεία. Το δευτεροβάθμιο δικαστήριο, μολονότι αναγνώρισε ότι τα επιστημονικά τεκμήρια τα οποία παρουσίασε η Κοινότητας ήσαν σημαντικά, εντούτοις τόνισε δεν ήταν επαρκώς συναφή προς τη συγκεκριμένη περίπτωση, δηλαδή δεν εστιάζονταν επαρκώς στο γενοτοξικό και καρκινογόνο δυναμικό των εν λόγω ορμονών όταν χρησιμοποιούνται ιδιαίτερα για σκοπούς προώθησης της ανάπτυξης, ειδικότερα τις δυνητικές συνέπειες οι οποίες προκύπτουν από την ύπαρξη καταλοίπων ορμονών στα κρέατα.

2. Λαμβάνοντας υπόψη τα συμπεράσματα του δευτεροβάθμιου δικαστηρίου, η Επιτροπή έθεσε σε κίνηση εργασίες για τη δημιουργία επιστημονικών δεδομένων τα οποία απαιτούνται για την αξιολόγηση του κινδύνου που συνδέεται ειδικότερα με τα κατάλοιπα των εν λόγω έξι ορμονών και των μεταβολιτών τους στο κρέας όταν χρησιμοποιούνται για την προώθηση της ανάπτυξης των ζώων. Στο πλαίσιο αυτό, η Επιτροπή διέθεσε οικονομικούς πόρους προκειμένου να ζητήσει από διεθνώς αναγνωρισμένους επιστήμονες να παραγάγουν τα δεδομένα τα οποία λείπουν.

3. Όπως τόνισε το Αξιότιμο Μέλος του Κοινοβουλίου, τα υγειονομικά και φυτο-υγειονομικά μέτρα αφορούν αποκλειστικά τους κινδύνους για την ανθρώπινη, ζωική, ή φυτική υγεία και η απαγόρευση της εισαγωγής κρεάτων τα οποία προέρχονται από ζώα στα οποία έχουν χορηγηθεί ορμόνες εντάσσεται πλήρως στο πλαίσιο των εν λόγω μέτρων.
ΓΡΑΠΤΗ ΕΡΩΤΗΣΗ E-1710/98

υποβολή: Edouard des Places (I-EDN) προς την Επιτροπή

(29 Μαΐου 1998)

Θέμα: Προκαλλιέργεια και εμφιάλωση στην περιοχή παραγωγής

Στο παράρτημα ΙΙ "Διατάξεις που πρέπει να ανακοινωθούν στην Επιτροπή και να εισαχθούν σε μεταγενέστερο σχέδιο νόμου" του σχεδίου αγροτικού νόμου που η γαλλική κυβέρνηση ετοιμάζεται να υποβάλει στην Εθνική Αντιπροσωπεία, αναφέρεται:

"Προστίθεται στο άρθρο L115-6 του Κώδικα Κατανάλωσης, η εξής τρίτη περίπτωση: Δύναται (το Εθνικό Ινστιτούτο Ονομασιών Προέλευσης), κατόπιν αιτήσεως του ενδιαφερομένου συνδικάτου προστασίας, να ορίζει ότι η προκαλλιέργεια του προϊόντος πραγματοποιείται σε συγκεκριμένη περιοχή. Ένα διάταγμα του Συμβουλίου Επικρατείας ορίζει τους τρόπους εφαρμογής της παρούσας περίπτωσης."

Το άρθρο αυτό, με αυτή τη διατύπωση, επιτρέπει να καταστεί υποχρεωτική η προκαλλιέργεια, άρα και η εμφιάλωση, στην περιοχή παραγωγής. Είναι σύμφωνο με τα άρθρα 34, 85 και 86 της Συνθήκης για την Ένωση, καθώς και τη νομολογία του Δικαστηρίου στην περίπτωση 647/90 "Delhaize Le Lion c/Promalvin";

Απάντηση του κ. Fischler εξ ονόματος της Επιτροπής

(19 Ιουνίου 1998)

Η Επιτροπή, μέχρι σήμερα, δεν έχει λάβει καμία κοινοποίηση από τη Γαλλία σχετικά με σχέδιο νόμου το οποίο αναφέρει το Αξιότιμο Μέλος του Κοινοβουλίου.

Αναφορικά με το ερώτημα εάν ένας νόμος ο οποίος προβλέπει ότι το εθνικό ίδρυμα ονομασιών προέλευσης (ΙΝΑΟ) μπορεί, κατόπιν αιτήσεως του ενδιαφερομένου συνδικάτου προστασίας, να ορίζει ότι η επεξεργασία του προϊόντος πρέπει να πραγματοποιείται σε καθορισμένη περιοχή, συμμορφώνεται προς τα άρθρα 34, 85, και 86 της συνθήκης ΕΚ καθώς και στη νομολογία του δικαστηρίου, το Αξιότιμο Μέλος του Κοινοβουλίου παρακαλείται να ανατρέξει στην απάντηση που έδωσε η Επιτροπή στην γραπτή ερώτηση Ρ-1657/98 στον κ. Buffetaut(1).

(1) βλέπε σελίδα 65.
ΓΡΑΠΤΗ ΕΡΩΤΗΣΗ P-2135/98

υποβολή: Daniela Raschhofer (NI) προς την Επιτροπή

(30 Ιουνίου 1998)

Θέμα: Έρευνες σε αυστριακές τράπεζες

Όπως προκύπτει από ανακοίνωση της Επιτροπής στον Τύπο (ΙΡ98/556) στις 23.06.1998, διεξάγονται απροειδοποίητοι έλεγχοι σε 4 αυστριακές τράπεζες.

1. Ποια δημοσιεύματα στον Τύπο οδήγησαν στην κίνηση της διαδικασίας ερευνών, ποιες συγκεκριμένες πληροφορίες περιείχαν και πώς έλαβε γνώση η Γενική Διεύθυνση;

2. Από την έναρξη της διαδικασίας έως τις συγκεκριμένες έρευνες που διεξήχθησαν στις 23 Ιουνίου 1998 παρήλθε περισσότερο από ένας χρόνος. Για ποιο λόγο οι έρευνες αυτές διεξήχθησαν μόνον στις 23 Ιουνίου;

3. Ποιες πληροφορίες διαθέτει η Επιτροπή σχετικά με τη σύνθεση, τον τόπο συνεδριάσεων και τις ημερήσιες διατάξεις της Λέσχης Lombard;

4. Πώς εξηγεί η Επιτροπή το γεγονός ότι μια διαμαρτυρία ενός αυστριακού κόμματος δεν επαρκεί για την έναρξη των ερευνών, ενώ η Επιτροπή μπορεί να ενεργεί με μόνη βάση τις δημοσιεύσεις στον Τύπο;

5. Ποια είναι η περαιτέρω εξέλιξη της διαδικασίας αυτής και πόσο χρόνο θα διαρκέσει η ολοκλήρωση της διαδικασίας;

6. Παρέχουν οι ενδιαφερόμενες τράπεζες, μετά από απλή αίτηση της Επιτροπής, πλήρεις πληροφορίες ή το γεγονός ότι η Επιτροπή διεξήγαγε έρευνες οφείλεται στις ανεπαρκείς πληφορορίες που παρείσχαν οι τράπεζες;

7. Στη θετική περίπτωση, ποιες τράπεζες έδωσαν πλήρη στοιχεία και στην αρνητική περίπτωση ποιες όχι και για ποιους λόγους;

8. Σε ποιους απευθύνεται η υπόδειξη να χρησιμοποιείται η απευθείας γραμμή (Lombard -Hotline) και πώς εξασφαλίζεται ότι οι πληροφορίες αυτές θα φθάσουν πράγματι στον ενδιαφερόμενο αποδέκτη;

9. Πόσες κλήσεις έχουν καταγραφεί στο μεταξύ στη γραμμή αυτή και πώς εκτιμώνται από ποιοτική άποψη οι συγκεκριμένες πληροφορίες;

Απάντηση του κ. Van Miert εξ ονόματος της Επιτροπής

(3 Αυγούστου 1998)

Όσον αφορά το σημείο 8 της ερώτησης που υπέβαλε το Αξιότιμο Μέλος του Κοινοβουλίου, η Επιτροπή διαβεβαιώνει ότι η απευθείας γραμμή Lombard ("Lombard Hotline") δημιουργήθηκε προκειμένου να δώσει τη δυνατότητα σε τρίτους να μεταδίδουν πληροφορίες. Ο αριθμός τηλεφώνου που αναφέρθηκε στην ανακοίνωση Τύπου μεταδόθηκε από τα μέσα μαζικής ενημέρωσης της Αυστρίας.

Όσον αφορά τα υπόλοιπα σημεία της ερώτησης του Αξιότιμου Μέλους του Κοινοβουλίου μπορεί να αντιληφθεί ότι η Επιτροπή, για λόγους αρχής, δεν σχολιάζει υπόθεση που εκκρεμεί.
ΓΡΑΠΤΗ ΕΡΩΤΗΣΗ E-1503/98

υποβολή: Daniel Varela Suanzes-Carpegna (PPE) προς την Επιτροπή

(13 Μαΐου 1998)

Θέμα: Κοινωνία των Πληροφοριών και Οικονομική και Κοινωνική Συνοχή

Η Επιτροπή στην ανακοίνωσή της: "Συνοχή και κοινωνία των πληροφοριών" (COM(97)7 τελικό της 22.01.1997) αναφέρει ότι "η κοινωνία των πληροφοριών προσφέρει μεγάλες δυνατότητες ανάπτυξης νέων μορφών απασχόλησης και εξειδικευμένων θέσεων εργασίας, ιδιαίτερα παρέχοντας ατις ΜΜΕ, την κύρια δυναμική πηγή απασχόλησης, ανάπτυξης και ανταγωνιστικότητας, τα μέσα για να καινοτομήσουν και να προσαρμοστούν σε ένα οικονομικό περιβάλλον που μεταβάλλεται με ταχύ ρυθμό" (σελ. 4). Στη συνέχεια η ανακοίνωση αναφέρει ότι θα πρέπει να διευκολυνθεί η πρόσβαση των μικρομεσαίων επιχειρήσεων στις εν λόγω δυνατότητες, δοθέντος ότι οι ΜΜΕ αντιπροσωπεύουν τη ραχοκοκαλιά των περιφερειακών οικονομικών δομών, ιδίως στις μειονεκτούσες περιφέρειες (σελ. 5), ώστε να αποφευχθεί τοιουτοτρόπως η δημιουργία μιας τεχνοκρατικής ελίτ που θα οδηγούσε σε σημαντική έξαρση των κοινωνικών και περιφερειακών ανισοτήτων στην Ευρωπαϊκή Ένωση και, γενικώς, θα δημιουργούσε μια κοινωνία των πληροφοριών δύο ταχυτήτων. Ανάλογες απόψεις διατυπώνει επίσης η Επιτροπή Περιφερειακής Πολιτικής του Ευρωπαϊκού Κοινοβουλίου στην έκθεσή της A4-0339/97.

Θα μπορούσε η Επιτροπή να μας πληροφορήσει με ποιον τρόπο ενσωμάτωσε τις απαιτήσεις αυτές στις τελικές της προτάσεις σχετικά με τη μεταρρύθμιση των διαρθρωτικών ταμείων για τη νέα περίοδο προγραμματισμού 2000-2006, που εγκρίθηκαν από την ολομέλεια της Επιτροπής στις 18 Μαρτίου 1998, ιδίως όσον αφορά τις μικρομεσαίες επιχειρήσεις και, γενικώς, τις μειονεκτούσες περιφέρειες (αγροτικές, νησιωτικές και απόκεντρες);
ΓΡΑΠΤΗ ΕΡΩΤΗΣΗ E-1410/98

υποβολή: Mihail Papayannakis (GUE/NGL) προς την Επιτροπή

(11 Μαΐου 1998)

Θέμα: Εγκατάσταση λατομείου στο δήμο Πιερίων

Ιδιωτική επιχείρηση με τη συναίνεση των αρμοδίων δημοσίων υπηρεσιών προχωρά στην εγκατάσταση λατομείου μαρμάρου στα Πιέρια Όρη, στη θέση "Κτένι-Κούτουλος", και στο κέντρο περίπου οριοθετημένης περιοχής που έχει προταθεί για ένταξη στο δίκτυο "NATURA 2000" με τον κωδικό GR-1250002. Από τον Ιούνιο του 1995 και ενώ η περιοχή είχε ήδη προταθεί για ένταξη,δόθηκε άδεια έρευνας για εντοπισμό μαρμάρου σε έκταση 55 περίπου στρεμμάτων και εγκατάσταση λατομείου με χρόνο μίσθωσης 26 χρόνια και χωρίς να έχει προηγηθεί έγκριση χωροθέτησης.

Από την εγκατάσταση του λατομείου θίγονται άμεσα οι κοινότητες Βρίας, Ρητίνης και Ελατοχωρίου, οι κάτοικοι των οποίων (περίπου 2500) έχουν ως μοναδική πηγή εισοδήματος την καλλιέργεια καπνού, ενώ μετά από αίτηση της κοινότητας Βρίας έχει ενταχθεί στο πρόγραμμα LEADER 2 η ανάδειξη του αρχαιολογικού χώρου αρχαίου λατομείου που υπάρχει εκεί κοντά, καθώς και μια σειρά έργων ώστε ο χώρος να αποτελέσει Κέντρο Ορεινού Περιβαλλοντικού Τουρισμού.

Ερωτάται η Επιτροπή πώς κρίνει την επερχόμενη εγκατάσταση λατομείου σ' αυτήν την περιοχή που εντάσσεται στο "NATURA 2000" και προστατεύεται από την οδηγία 92/43/ΕΟΚ(1), πώς δικαιολογεί τις τουριστικές επενδύσεις που χρηματοδοτεί μέσω του προγράμματος LEADER, αν παράλληλα υπάρχει και εγκατάσταση λατομείου που επιφέρει σημαντικές αλλοιώσεις στο τοπίο, και πώς σκοπεύει, σε συνεννόηση με τις αρμόδιες ελληνικές αρχές, να συμβάλει στην επανεξέταση του σχεδίου εγκατάστασης του λατομείου;

(1) ΕΕ L 206, 22.7.1992, σελ .7.
ΓΡΑΠΤΗ ΕΡΩΤΗΣΗ E-2159/98

υποβολή: Katerina Daskalaki (UPE) προς την Επιτροπή

(13 Ιουλίου 1998)

Θέμα: Κίνδυνος για το αρχαιότερο μοναστήρι του κόσμου στην Τουρκία

Το Μορ Γκάμπριελ, το αρχαιότερο μοναστήρι στον κόσμο, μονή ορθοδόξων συροχριστιανών, βρίσκεται στη νότια Τουρκία, σε περιοχή που πλήττεται από τον τουρκοκουρδικό πόλεμο. Οι αρμόδιες τοπικές αρχές παρεμποδίζουν την εκπαίδευση νέων παιδιών στο Μορ Γκάμπριελ και απαγορεύουν τις εργασίες συντήρησής του, γεγονός που οδηγεί το ήδη εγκαταλελειμμένο, ιστορικό μοναστήρι σε ολσχερή φθορά.

Δύναται το Συμβούλιο να παρέμβει στις τουρκικές αρχές ώστε να σταματήσει η φθορά του χριστιανικού μοναστηριού, το οποίο έχει ζωή 1600 χρόνων, και η καταπάτηση των δικαιωμάτων των ελαχίστων μοναχών που έχουν απομείνει σε αυτό;

Απάντηση του κ. van den Broek εξ ονόματος της Επιτροπής

(14 Σεπτεμβρίου 1998)

Σύμφωνα με πληροφορίες της Επιτροπής, ο τούρκος Υπουργός Εσωτερικών ρωτήθηκε πρόσφατα από μέλος του τουρκικού Κοινοβουλίου σχετικά με το θέμα που θίγει το αξιότιμο μέλος του Κοινοβουλίου. Στην απάντησή του, ο υπουργός δήλωσε ότι η κυβέρνηση δεν προτίθεται κατόυδένα τρόπο να απαγορεύσει τη θρησκευτική εκπαίδευση της συροχριστιανικής κοινότητας, ούτε να παρέμβει ή να περιορίσει την ελευθερία θρησκείας. Όσον αφορά τις εργασίες ανακαίνισης των κτιρίων, θα πρέπει να αποτελέσουν αντικείμενο προηγούμενης έγκρισης του Υπουργείου Πολιτισμού και να γίνουν σύμφωνα με τους κανόνες που ισχύουν για τα ιστορικά κτίρια.

Το Ευρωπαϊκό Συμβούλιο που πραγματοποιήθηκε στο Λουξεμβούργο τον Δεκέμβριο 1997, υπενθύμισε ότι η ενίσχυση των δεσμών της Τουρκίας με την Ένωση αποτελεί συνάρτηση της συνέχισης των πολιτικών και οικονομικών μεταρρυθμίσεων που έχει αναλάβει η χώρα αυτή, ειδικότερα όσον αφορά την εναρμόνιση των προτύπων και των πρακτικών σε θέματα ανθρωπίνων δικαιωμάτων με τα πρότυπα και τις πρακτικές της Ένωσης. Το Συμβούλιο πρόσθεσε ότι η εν λόγω ενίσχυση των δεσμών αποτελεί επίσης συνάρτηση του σεβασμού των μειονοτήτων καθώς και της προστασίας τους.

Παρά την απόφαση της Άγκυρας να αναστείλει κάθε μορφή πολιτικού διαλόγου με την Ένωση, η Επιτροπή προτίθεται να συνεχίσει να γνωστοποιεί στους τούρκους συνομιλητές της τις ανησυχίες της Ένωσης για τα προαναφερθέντα θέματα και ειδικότερα το θέμα που έθιξε το αξιότιμο μέλος του Κοινοβουλίου.
ΓΡΑΠΤΗ ΕΡΩΤΗΣΗ E-2212/98

υποβολή: Kenneth Coates (GUE/NGL) προς την Επιτροπή

(16 Ιουλίου 1998)

Θέμα: Υγεία και ασφάλεια: παρακολούθηση των κατ' εξακολούθηση συλλεκτών πληροφοριών

Ειναι ενήμερη η Επιτροπή ότι το Εκτελεστικό Υγείας και Ασφάλειας του Ηνωμένου Βασιλείου υποβάλλει τους "κατ& apos;εξακολούθηση συλλέκτες πληροφοριών" σε "ΕΙΔΙΚΗ ΠΑΡΑΚΟΛΟΥΘΗΣΗ";

Τι δικαίωμα σε πληροφορίες υγείας και ασφάλειας καθορίζεται στις ευρωπαϊκές οδηγίες; Τι προτείνει η Επιτροπή ότι πρέπει να γίνει ως αντίδραση σε τέτοια μεταχείριση των αφορώμενων ειδικών που εργάζονται στο σημαντικό αυτό τομέα;

Απάντηση του κ. Flynn εξ ονόματος της Επιτροπής

(11 Σεπτεμβρίου 1998)

Το θέμα αυτό εμπίπτει στην αρμοδιότητα του αντίστοιχου κράτους μέλους.

Πάντως, οι οδηγίες "υγεία και ασφάλεια" προβλέπουν, μεταξύ των υποχρεώσεων του εργοδότη, την παροχή πληροφοριών στους εργαζόμενους.

Σε κάθε περίπτωση, ο Ευρωπαϊκός Οργανισμός για την ασφάλεια και την υγεία κατά την εργασία έχει κυρίως ως στόχο την παροχή στους ενδιαφερομένους κύκλους των τεχνικών, επιστημονικών και οικονομικών πληροφοριών που τους χρησιμεύουν στον τομέα της υγείας και της ασφάλειας κατά την εργασία.
ΓΡΑΠΤΗ ΕΡΩΤΗΣΗ E-2755/98

υποβολή: Graham Mather (PPE) προς την Επιτροπή

(10 Σεπτεμβρίου 1998)

Θέμα: Προσωπικό της Επιτροπής

Θα μπορούσε μήπως η Επιτροπή να παράσχει αναλυτική κατάσταση ανά εθνικότητα όλων των υπαλλήλων της που έχουν βαθμό διευθυντού και άνω;

Απάντηση του κ. Liikanen εξ ονόματος της Επιτροπής

(28 Σεπτεμβρίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-1885/98

υποβολή: José García-Margallo y Marfil (PPE) προς την Επιτροπή

(16 Ιουνίου 1998)

Θέμα: Έκθεση για τη σύγκλιση

Η έκθεση της Επιτροπής (COM(98)1999 τελικό) για την πρόοδο της σύγκλισης και σχετική σύσταση ενόψει της μετάβασης στο τρίτο στάδιο της οικονομικής και νομισματικής ένωσης αναφέρει ότι το Συμβούλιο ενέκρινε στις 23 Οκτωβρίου 1995 τον κανονισμό 2494/95(1) που καθορίζει τη νομική βάση για την κατάρτιση εναρμονισμένης μεθοδολογίας υπολογισμού των δεικτών τιμών καταναλωτή στα κράτη μέλη.

Ο κανονισμός αυτός προβλέπει μια βαθμιαία εναρμόνιση σε δύο στάδια:

1. Εκπόνιση μιας σειράς προσωρινών δεικτών τιμών καταναλωτή (ΠΔΤΚ) με βάση τους υπάρχοντες εθνικούς ΔΤΚ καταρτισμένους έτσι ώστε η κάλυψη των προϊόντων και των υπηρεσιών να είναι κατά το δυνατόν πιο ομοιογενή.

2. Κατάρτιση εναρμονισμένων δεικτών τιμών καταναλωτή (ΕνΔΤΚ).

Η ιδία έκθεση αναφέρει ότι οι εναρμονισμένοι δείκτες τιμών καταναλωτή χρησιμοποιούνται για την κατάρτιση των εξής σύνθετων δεικτών σε ευρωπαϊκό επίπεδο: ευρωπαϊκός δείκτης τιμών καταναλωτή (ΕΔΤΚ), δείκτης τιμών καταναλωτή του ευρωπαϊκού οικονομικού χώρου (ΔΤΚΕΟΧ) και μελλοντικός δείκτης τιμών καταναλωτή νομισματικής ένωσης (ΔΤΚΝΕ).

Θα μπορούσε η Επιτροπή να μας παράσχει στοιχεία σχετικά με τη διαμόρφωση του ΔΤΚΕΟΧ το έτος 1997;

(1) ΕΕ L 257, 27.10.1995, σελ. 1.
ΓΡΑΠΤΗ ΕΡΩΤΗΣΗ E-1976/98

υποβολή: Graham Mather (PPE) προς την Επιτροπή

(30 Ιουνίου 1998)

Θέμα: Μειωμένοι συντελεστές ΦΠΑ βάσει της έκτης οδηγίας ΦΠΑ

Βάσει της έκτης οδηγίας ΦΠΑ, τα κράτη μέλη μπορούν κατ' εξαίρεση να εφαρμόσουν μειωμένους συντελεστές ΦΠΑ, όχι κατώτερους του 5 %, για ορισμένα προϊόντα και ορισμένες υπηρεσίες που θα πρέπει να καθορίζονται επακριβώς σε κάποιο παράρτημα της οδηγίας.

Επί του παρόντος η Γενική Σύνοδος στο ΗΒ επιδιώκει την εφαρμογή μειωμένου συντελεστή ύψους 5 % για τη συντήρηση και τα έργα επισκευής εκκλησιών, ιδιαίτερα για σχολεία εκκλησιών και ιστορικά κτήρια.

Η βρετανική κυβέρνηση επεσήμανε ότι το γεγονός ότι αυτές οι υπηρεσίες δεν περιλαμβάνονται στην κατάλογο που είναι προσαρτημένος στην οδηγία αποτελεί το βασικό λόγο του να είναι ελάχιστες οι πιθανότητες θέσπισης ενός τέτοιου μειωμένου συντελεστή.

Λαμβάνοντας υπόψη το γεγονός ότι υπάρχουν ισχυρά επιχειρήματα για την εφαρμογή ενός μειωμένου συντελεστή ΦΠΑ σ' αυτές τις περιπτώσεις και μάλιστα όσον αφορά τα οφέλη που θα προκύψουν για τη διατήρηση της πολιτιστικής κληρονομιάς:

1. θεωρεί η Επιτροπή ότι ένας μειωμένος συντελεστής ΦΠΑ για έργα επισκευής που εκτελούνται σε κτήρια εκκλησιών θα μπορούσε κατ' αρχήν να προστεθεί στο σχετικό παράρτημα της έκτης οδηγίας ΦΠΑ;

2. Προτίθεται η Επιτροπή να πράξει αυτό κατά τους προσεχείς μήνες;

3. Μπορεί η Επιτροπή να προβεί σε οποιαδήποτε άλλα σχόλια σχετικά με αυτό το ζήτημα;

Απάντηση του κ. Monti εξ ονόματος της Επιτροπής

(17 Ιουλίου 1998)

Σύμφωνα με την ισχύουσα κοινοτική νομοθεσία για τον ΦΠΑ η κατηγορία 9 του Παραρτήματος Η της έκτης Οδηγίας 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση(1) καλύπτει "παροχή, κατασκευή, ανακαίνιση και μετατροπές οικιών στο πλαίσιο της κοινωνικής πολιτικής". Τα κράτη μέλη μπορούν συνεπώς να προβλέπουν μειωμένο συντελεστή ΦΠΑ ύψους τουλάχιστον 5 % για τις υπηρεσίες αυτές. Οι εργασίες ανέγερσης εκκλησιών δεν περιλαμβάνονται σε αυτές με μειωμένο συντελεστή ΦΠΑ αλλά το Ηνωμένο Βασίλειο μπορεί να διατηρήσει, για μεταβατική περίοδο, το σημερινό μηδενικό συντελεστή για ορισμένες εργασίες του τομέα.

Θα ήταν πρώιμο, σήμερα, να σχολιαστεί η μελλοντική αντιμετώπιση του ΦΠΑ για τη συντήρηση και τις επισκευές εκκλησιών. Ωστόσο, θα υποβληθεί πρόταση από την Επιτροπή για την εναρμόνιση των συντελεστών ΦΠΑ το νωρίτερο στα τέλη του 1998 η οποία θα περιλάβει, μεταξύ άλλων, και το εν λόγω θέμα.

Η Επιτροπή εξέδωσε επίσης ανακοίνωση(2) για την πειραματική και προαιρετική εφαρμογή μειωμένων συντελεστών ΦΠΑ σε επιλεγμένες υπηρεσίες έντασης εργασίας. Γενικά θεωρείται ότι τα εν λόγω πειράματα θα πρέπει να περιλαμβάνουν περιορισμένο μόνο αριθμό υπηρεσιών που μπορούν να πληρούν ορισμένα κριτήρια τα οποία τίθενται στην ανακοίνωση. Η συντήρηση και επισκευή εκκλησιών και ιστορικών κτιρίων λαμβάνεται υπόψη, τουλάχιστον εν μέρει, στην ανακοίνωση της Επιτροπής. Η εν λόγω ανακοίνωση συζητείται ακόμη στο Συμβούλιο χωρίς αποτέλεσμα μέχρι στιγμής.

(1) ΕΕ L 145, 13.6.1977.

(2) SEC(97)2089 τελικό.
ΓΡΑΠΤΗ ΕΡΩΤΗΣΗ E-2509/98

υποβολή: Jean-Yves Le Gallou (NI) προς την Επιτροπή

(30 Ιουλίου 1998)

Θέμα: Διαδικασία κατά της Γαλλίας λόγω παράβασης των κανόνων που αφορούν το ευρωπαïκό φορολογικό σύστημα

Δεδομένου του μεγάλου αριθμού των διαδικασιών επί παραβάσει της ευρωπαϊκής νομοθεσίας σχετικά με την τήρηση των φορολογικών κανόνων που έχουν κινηθεί κατά της Γαλλίας, μπορεί η Επιτροπή να ανακοινώσει την κατάσταση των διαδικασιών που σκοπεύει να κινήσει κατά της Γαλλίας λόγω μη τήρησης των κοινοτικών φορολογικών κανόνων;
ΓΡΑΠΤΗ ΕΡΩΤΗΣΗ E-1709/98

υποβολή: Edouard des Places (I-EDN) προς την Επιτροπή

(29 Μαΐου 1998)

Θέμα: Προκαλλιέργεια και εμφιάλωση στην περιοχή παραγωγής

Σημαντικό μέρος της ευρωπαϊκής παραγωγής οίνου εμφιαλώνεται στις περιοχές κατανάλωσης στα κράτη μέλη ανεξαρτήτως του αν παράγουν οίνο.

Πρέπει να διαπιστώσουμε ότι, στο πλαίσιο της επικουρικότητας, ορισμένα κράτη μέλη τείνουν να εφαρμόσουν διατάξεις που ΚΑΘΙΣΤΟΥΝ ΥΠΟΧΡΕΩΤΙΚΗ την προκαλλιέργεια ορισμένων οίνων ποιότητας καθορισμένης περιοχής στην περιοχή παραγωγής.

Πιστεύει η Επιτροπή ότι οι διατάξεις αυτές είναι σύμφωνες με το θετικό κοινοτικό δικαίωμα, ιδίως βάσει των άρθρων 34, 85 έως 90 της Συνθήκης και της νομολογίας του Δικαστηρίου;

Ποιά μέτρα σκοπεύει να λάβει η Επιτροπή γι' αυτό το θέμα, ειδικότερα δε στο πλαίσιο της μεταρρύθμισης της ΚΟΑ οίνου που σκοπεύει να υποβάλει σύντομα στο Συμβούλιο;

Έχοντας υπόψη τον πολλαπλασιασμό των πλαστών ονομάτων αμπελώνων και πύργων που καταγγέλλουν όλο και περισσότερο οι οργανώσεις των καταναλωτών, σκοπεύει η Επιτροπή να τηρήσει αυστηρότερη στάση προκειμένου να εγγυηθεί αποτελεσματικότερα την προστασία των καταναλωτών;

Απάντηση του κ. Fischler εξ ονόματος της Επιτροπής

(19 Ιουνίου 1998)

Όσον αφορά τις ερωτήσεις σχετικά με την υποχρεωτική εμφιάλωση στην περιοχή παραγωγής, καλείται το Αξιότιμο Μέλος του Κοινοβουλίου να συμβουλευθεί την απάντηση της Επιτροπής στην γραπτή ερώτηση Ρ-1657/98 του κ. Buffetaut(1).

Όσον αφορά τη χρήση της ονομασίας της εκμετάλλευσης αμπελοκαλλιέργειας με τους όρους "κτήμα - και πύργος", ελλείψει διευκρινίσεων οι οποίες θα τους επέτρεπαν να διενεργήσει τις απαραίτητες έρευνες σχετικά με τον πολλαπλασιασμό ψευδών ονομασιών κτημάτων και πύργων, η Επιτροπή δυστυχώς δεν μπορεί να απαντήσει σήμερα στην ερώτηση αυτή. Για το λόγο αυτό, καλεί το Αξιότιμο Μέλος του Κοινοβουλίου να διευκρινίσει περισσότερο το πρόβλημα το οποίο αναφέρει.

Πάντως, η χρήση των εν λόγω όρων στην ονομασία των οίνων διευκρινίζεται από την κοινοτική νομοθεσία, άρθρο 6, του κανονισμού (ΕΟΚ) 3201/90 της Επιτροπής, της 16ης Δεκεμβρίου 1990, περί των λεπτομερειών εφαρμογής για το χαρακτηρισμό και την παρουσίαση οίνων και γλευκών σταφυλής(2), καθώς και στη νομολογία του δικαστηρίου στην απόφαση για την υπόθεση C-403/92.

(1) βλέπε σελίδα 65.

(2) ΕΕ L 309, 8.11.1990.